L 234/14
BG
Официален вестник на Европейския съюз
22.9.2023 г.
(74)
При прилагането на настоящия регламент Комисията следва да се консултира със съответните експертни групи, по-специално с Форума за устойчив транспорт и с Европейския форум за устойчиво корабоплаване.
Такава консултация с експерти е особено важна, когато Комисията възнамерява да приема делегирани актове или актове за изпълнение съгласно настоящия регламент.
(75)
Инфраструктурата за алтернативни горива е бързо развиваща се област.
Липсата на общи технически спецификации представлява пречка за създаването на единен пазар на инфраструктура за алтернативни горива.
Поради това е необходимо да се определят технически спецификации за областите, в които са необходими общи технически спецификации, но все още няма такива.
По-специално тези технически спецификации следва да обхващат комуникацията между електрическото превозно средство и зарядната точка, комуникацията между зарядната точка и системата за управление на софтуера за зареждане (сървъра за данни и функционална логика), комуникацията, свързана с услугата за повсеместно зареждане (е-роуминг) на електрически превозни средства, и комуникацията с електроенергийната мрежа, като същевременно се гарантира най-висока степен на защита по отношение на киберсигурността и защита на личните данни на крайните потребители.
Необходимо е също така да се въведе подходяща рамка за управление и да се определят ролите на различните участници в сектора за комуникация „превозно средство към мрежа“.
Освен това трябва да бъдат взети под внимание и нововъзникващите технологични разработки, като например електрическите пътни системи, и по-специално динамичното въздушно енергозахранване посредством пантограф, динамичното наземно енергозахранване посредством контактни релси и индуктивното енергозахранване чрез бобини в пътната настилка.
Що се отнася до предоставянето на данни, е необходимо допълнителни видове данни, като например данните, свързани със съществуването на съоръжения, предлагащи свързани услуги на крайните ползватели, данните, свързани с приетите методи на плащане, данните, свързани с наличните езици в инфраструктурата, и данните, свързани с предоставянето на интелигентни и двупосочни услуги за зареждане с електроенергия, да бъдат добавени към данните за публично достъпното зареждане с електроенергия.
(76)
С цел настоящият регламент да бъде допълнен чрез определяне на допълнителни технически спецификации и да бъде изменен чрез добавяне на допълнителни видове данни, на Комисията следва да бъде делегирано правомощието да приема актове в съответствие с член 290 от Договора за функционирането на Европейския съюз (ДФЕС) във връзка с общите технически изисквания за общ интерфейс на програмата за приложения, за да се осигури възможност за автоматизиран и единен обмен на данни между операторите на публично достъпни зарядни точки и точки за презареждане с гориво и ползвателите на данни.
От особена важност е по време на подготвителната си работа Комисията да проведе подходящи консултации, включително на експертно равнище, и тези консултации да бъдат проведени в съответствие с принципите, заложени в Междуинституционалното споразумение за по-добро законотворчество (22) от 13 април 2016 г.
По-специално с цел осигуряване на равно участие при подготовката на делегираните актове, Европейският парламент и Съветът получават всички документи едновременно с експертите от държавите членки, като техните експерти получават систематично достъп до заседанията на експертните групи на Комисията, работещи по подготовката на делегираните актове.
(77)
За да се гарантират еднакви условия за изпълнение на настоящия регламент, на Комисията следва да бъдат предоставени изпълнителни правомощия за изготвянето на разпоредби за етикетирането, за формата, честотата и качеството на данните във връзка с публично достъпните зарядни точки и точки за презареждане с гориво, които трябва да се предоставят и да бъдат достъпни съгласно настоящия регламент, както и за процедурата, въз основа на която се предоставят данните и достъпът до тях.
Тези правомощия следва да бъдат упражнявани в съответствие с Регламент (ЕС) No 182/2011 на Европейския парламент и на Съвета (23).
(78)
Пазарът на алтернативни горива, и по-специално на горива с нулеви емисии, все още е на ранен етап на развитие, а технологиите напредват бързо.
Това развитие вероятно ще засегне търсенето на алтернативни горива и съответно — на инфраструктурата за алтернативни горива в различните видове транспорт.
Поради това в срок до 31 декември 2024 г. Комисията следва да представи доклад за технологичната и пазарната готовност, посветен на тежкотоварните превозни средства.
Този доклад следва да взема предвид първите индикации за предпочитанията на пазара и да отчита технологичното развитие и развитието на техническите спецификации.
В срок до 31 декември 2026 г. и веднъж на всеки пет години след това Комисията следва да извършва преглед на настоящия регламент.
(22) ОВ L 123, 12.5.2016 г., стр. 1.
(23) Регламент (ЕС) No 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).